*Bartos Erika*

**Te is voltál kicsi, dédpapa?**

EGY SZÉP NAPON DÉDPAPA **90** ÉVES LETT.

A család összegyűlt, hogy felköszöntsék. Sokan eljöttek, együtt ünnepeltek egész nap.

Finomakat ettek, felvágták a tortát, vidáman borozgattak a kertben, és jókat beszélgettek.

– **DÉDPAPA**, TE IS VOLTÁL KICSI? – kérdezte egyszer csak az ötéves Marci.

– Persze – mosolygott dédpapa –, de az már nagyon régen volt.

Dédpapa visszagondolt a gyerekkorára. Eszébe jutott a kedvenc hintalova és az, hogyan csónakázott az apukájával. Maga előtt látta a kis házat, ahol szüleivel és testvéreivel élt. Látta az anyukáját, ahogy mesét mond este, látta a bátyját, ahogy fürdenek a folyóban, és a húgát, amint együtt szánkóznak a friss havon…

– Elmesélem, hogyan lettem kisgyerekből idős ember – szólt dédpapa. – A csecsemőkoromra már nem emlékszem, de az biztos, hogy először én is kisbaba voltam, mint bárki más. **CSECSEMŐBŐL** **KISGYEREK** lettem, aztán **ISKOLÁS** fiú, és máris beléptem a **KAMASZKORBA**. – **FIATAL FELNŐTTKÉNT** sokat dolgoztam. Később megnősültem, és **APA** lettem. Amikor megszületett az első unokám, akkor váltam **NAGYPAPÁVÁ**, és amikor megszületett az unokám gyereke is, akkor lettem **DÉDPAPA**.

– Neked már nagyon sok emléked van, ugye? – szólt Marci.

– Minél hosszabb az életünk, annál több emlékünk lesz. Jó és rossz emlékek egyaránt – tűnődött dédpapa. – Gyerekkoromból és felnőttkoromból is sok emléket őrzök. Vannak örömteliek, és vannak szomorúak is.

**SZOMORÚ** voltam, amikor anyám **BETEG** lett.

**BOLDOG** voltam, amikor **MEGNŐSÜLTEM**.

**FÉLTEM**, amikor **VILLÁM** csapott a fába.

**BÜSZKE** voltam, amikor elkészült a **HÁZUNK**.

**MEGIJEDTEM**, amikor a húgom **BELEESETT** a folyóba.

**BÁNATOS** voltam, amikor **ELPUSZTULT** a kis bárányom.

**ÖRÜLTEM**, amikor kaptam egy **FURULYÁT**.

**IZGULTAM**, amikor először mentem **ISKOLÁBA**.

És így tovább…

– Neked is vannak már emlékeid, csak egy kicsit kevesebb, mert még csak ötéves vagy.

De biztosan el tudod mesélni, minek örültél, min nevettél nagyot, miért bosszankodtál, kire voltál mérges, min csodálkoztál, mit nem értettél, miért voltál bánatos, vagy mitől ijedtél meg.